PTT เตรียมพร้อมก๊าซ NGV รองรับความต้องการของผู้ใช้รถตลอดช่วงสงกรานต์
PTT เตรียมพร้อมก๊าซ NGV รองรับความต้องการของผู้ใช้รถตลอดช่วงสงกรานต์ 
10 เม.ย. 2558

นายสมเกียรติ เมสันธสุวรรณ ผู้ช่วยกรรมการผู้จัดการใหญ่ก๊าซธรรมชาติสำหรับยานยนต์ บริษัท ปตท. จำกัด (มหาชน) หรือ PTT เปิดเผยว่า จากการที่ผู้ผลิตแหล่งก๊าซธรรมชาติในสหภาพเมียนม่าร์มีกำหนดซ่อมบำรุงแหล่งก๊าซฯ ยาดานาและแหล่งก๊าซฯ เยตากุน ระหว่างวันที่ 10-19 เมษายน 2558 นั้น ไม่กระทบต่อการให้บริการของสถานีบริการเอ็นจีวีกับผู้ใช้รถแต่อย่างใด โดยสามารถใช้บริการเอ็นจีวีได้ตามปกติ
ทั้งนี้ ปตท.ได้เตรียมความพร้อมสำรองก๊าซเอ็นจีวี เพื่อรองรับความต้องการของผู้ใช้รถที่มีแผนเดินทางในช่วงเทศกาลสงกรานต์ โดยในวันที่ 10-12 เมษายน 2558 จะเพิ่มปริมาณการจัดส่งก๊าซเอ็นจีวีไปยังสถานีบริการฯ ที่ตั้งอยู่บนเส้นทางสายหลักฝั่งขาออกจากกรุงเทพฯ ส่วนวันที่ 13-14 เมษายน 2558 จะเน้นการจัดส่งก๊าซเอ็นจีวีไปยังจังหวัดที่เป็นแหล่งท่องเที่ยวสำคัญในทุกภูมิภาค จากนั้นในวันที่ 15-17 เมษายน 2558 จะเพิ่มปริมาณการจัดส่งก๊าซฯให้กับสถานีบริการเอ็นจีวีที่ตั้งอยู่บนถนนฝั่งขาเข้ากรุงเทพฯ เพื่อรองรับผู้ใช้รถที่เริ่มทยอยเดินทางกลับจากต่างจังหวัด